**SINTEZA**

**obiecțiilor şi propunerilor (recomandărilor) la**

**proiectul de hotărîre pentru aprobarea proiectului de lege**

**cu privire la modificarea unor acte normative**

**(număr unic 805/MF/2020)**

|  |  |  |
| --- | --- | --- |
| **Participantul la avizare**  **(expertizare)/consultare publică** | **Conţinutul obiecţiei/**  **propunerii (recomandării)** | **Argumentarea**  **autorului proiectului** |
| **Obiecţiile/** **Propunerile (recomandările)** | | |
| Ministerul Economiei și Infrastructurii | Lipsă de obiecții și propuneri. |  |
| Ministerul Sănătății, Muncii și Protecției Sociale | Considerăm necesar completarea proiectului înaintat cu un nou articol care să completeze Anexa nr.3 „Tipuri de drepturi și de venituri din care nu se calculează contribuții de asigurări sociale de stat obligatorii” la Legea nr.489/1999 cu un nou punct cu următorul cuprins:  „pct.41) plățile efectuate de către angajator pentru testarea salariaților în vederea identificării virusului SARS-CoV-2.” | Se acceptă. Proiectul se remite spre avizare repetată. |
| Ministerul Justiției | Lipsa obiecțiilor de ordin conceptual.  Sub aspectul normelor de tehnică legislativă, menționăm următoarele:  Denumirea proiectului se va expune în conformitate cu prevederile art.63 alin.(3) din Legea nr.100/2017 cu privire la actele normative care statuează că, dacă se modifică un singur articol sau punct dintr-un singur act normativ, în denumirea actului de modificare se face referire expresă la articolul sau punctul modificat și la actul normativ respectiv. În acest context se va reformula și art.I dispoziția de modificare fiind expusă într-un sigur alineat cu substituirea cuvintelor „un alineat” cu textul „alineatul (37)”. | Se acceptă.  Proiectul se remite spre expertizare repetată. |
| Centrul Național Anticorupție | Raportul de expertiză anticorupție nu a fost prezentat. | Proiectul se remite spre expertizare repetată. |
| Asociația Businessului European (EBA) | În vederea clarificării unui tratament neutru din punct de vedere a impozitării acestor plăţi/cheltuieli atât la nivelul angajatorului, cât şi la nivelul salariaţilor, salutăm iniţiativa Ministerului de Finanţe de a include prevederi exprese în acest sens în legislaţie. Totodată, în asigurarea unei implementări corecte a modificării propuse, considerăm necesare următoarele modificări în cadrul legislativ:   1. Completarea art. 20 din Codul Fiscal cu o nouă literă z18) în următoarea redacţie:   „z18) plăţile efectuate/cheltuielile suportate de angajator în folosul angajatului în vederea prevenirii, eradicării şi combaterii virusului SARS-CoV-2, inclusiv efectuarea testelor de laborator asupra salariaţilor în vederea depistării virusului SARS-CoV-2."  Introducerea acestei prevederi exprese în art. 20 din CF va asigura tratamentul corespunzător şi din punct de vedere a primelor de asigurare obligatorie de asistenţa medicală. Mai specific, noţiunea „alte recompense" din Legea 1593/2002 face referinţa expresă la venituri menţionate în art. 20 din CF, din care nu se calculează primele de asigurare obligatorie de asistenţa medicală.   1. Completarea art. 24 din Codul Fiscal cu un aliniat (25) în următoarea redacţie:   „plăţile efectuate/cheltuielile suportate de angajatorîn folosul angajatului în vederea prevenirii, eradicării şi combaterii virusului SARS-CoV-2, inclusiv efectuarea testelor de laborator asupra salariaţilor în vederea depistării virusului SARS-CoV-2."  Includerea acestei prevederi exprese în art. 24 din CF va asigura tratamentul fiscal corect din punct de vedere a impozitului pe venit din activitate de întreprinzător pentru cheltuieli suportate de contribuabilii în folosul salariaţilor în contextul pandemiei, care sunt cheltuieli necesare şi ordinare orientate spre menţinerea continuităţii businessului.   1. Completarea Anexei nr.3 din Legea nr. 489 din 08-07-1999 privind sistemul public de asigurări sociale se completează cu pct. 41 în următoarea redacţie:   „plăţile efectuate/cheltuielile suportate de angajatorîn folosul angajatului în vederea prevenirii, eradicării şi combaterii virusului SARS-CoV-2, inclusiv efectuarea testelor de laborator asupra salariaţilor în vederea depistării virusului SARS-CoV-2."  Similar prevederilor din Codul fiscal şi asigurând un tratament fiscal uniform se propune includerea în Legea privind sistemul public de asigurări sociale a scutirii plăţilor şi cheltuielilor efectuate de angajatori în folosul angajaţilor în vederea prevenirii, eradicării şi combaterii virusului SARS-CoV-2.   1. Totodată, considerăm necesar ca amendamentele legislative menţionate mai sus să aibă aplicabilitatea cel puţin începând cu data declarării stării de urgenţă, şi anume -17 martie 2020.   De la data declarării stării de urgenţă şi până la prezent pentru a asigura atât continuitatea businessului, cât şi condiţiile de muncă corespunzătoare cerinţelor de securitatea şi sănătatea în muncă pentru angajaţi, angajatorii au suportat cheltuieli suplimentare pentru a achita testarea salariaţilor în vederea identificării virusului SARS-CoV-2 (COVID-19). Suplimentar la aceste cheltuieli ei au fost nevoiţi să suporte cheltuieli în forma de contribuţii de asigurări sociale de stat obligatorii, primele de asigurare obligatorie de asistenţă medicală, datorate de angajator şi angajaţi, şi impozitul pe venit, ceea ce creează o povară nejustificată asupra companiilor în perioada de criză. | Se acceptă în redacția autorului.  „Articolul 20 din Codul fiscal se completează cu litera z18) cu următorul cuprins:  „z18) plățile efectuate de angajator pentru testarea salariaților în vederea depistării virusului SARS-CoV-2.”;  Articolul 24 din Codul fiscal se completează cu alineatul (25) cu următorul cuprins:  „Se permite deducerea cheltuielilor suportate de angajator pentru testarea salariaților în vederea depistării virusului SARS-CoV-2.”; Anexa nr.3 la Legea nr.489/1999 privind sistemul public de asigurări sociale (Monitorul Oficial al Republicii Moldova, 2000, nr.1–4, art.2) se completează cu punctul 41) cu următorul cuprins:„41) plățile efectuate de angajator pentru testarea salariaților în vederea depistării virusului SARS-CoV-2.”. Totodată, menționăm că prin Hotărîrile Comisiei Naționale Extraordinare de Sănătate Publică, agenților economici care și-au reluat activitatea economică le-au fost impuse un șir de restricții și măsuri pentru prevenirea și controlul infecției COVID – 19. Printre acestea se enumeră:  - asigurarea personalului cu echipamente de protecție (măști, mănuși, şorţuri şi viziere după caz) și dezinfectanți (pentru mîini și suprafețe);  - instalarea, la intrare, în locuri vizibile şi accesibile pentru vizitatori/cumpărători a dozatoarelor cu soluţie dezinfectantă pe bază de alcool pentru respectarea igienei mîinilor;  - monitorizarea stării de sănătate a angajaţilor, clienților, inclusiv termometria, etc.  În acest sens, este de menționat că potrivit art.24 alin.(1) din Codul fiscal, se permite deducerea cheltuielilor ordinare şi necesare, achitate sau suportate de contribuabil pe parcursul perioadei fiscale, exclusiv în cadrul activităţii de întreprinzător.  Concomitent, în conformitate cu prevederile pct.26 din anexa nr.1 la Hotărîrea Guvernului nr.693/2018 cu privire la determinarea obligațiilor fiscale aferente impozitului pe venit, cheltuielile ordinare şi necesare reprezintă cheltuielile caracteristice gestionării activității de întreprinzător şi cheltuielile reglementate prin acte normative în vigoare, caracteristice pentru gestionarea anumitor tipuri de activităţi de întreprinzător, în scopul desfășurării activității economice și obținerii de venituri.  Prin urmare, cheltuielile suportate de agenții economici în vederea respectării cerințelor impuse prin Hotîrîrea Comisiei Naționale Extraordinare de Sănătate Publică, constituie cheltuieli ordinare și necesare, care conform art.24 alin.(1) din Codul fiscal, se permit spre deducere în scopuri fiscale.  Nu se acceptă.  În cazul în care, la intrarea în vigoare a proiectului respectiv, acesta ar urma să producă efect retroactiv, angajatorii ar urma să depună dări de seamă corectate pentru lunile care se cuprind în perioada stării de urgență și perioada stării de urgență în sănătate publică (circa 6-7 dări de seamă).  Concomitent, potrivit art.7 din Legea nr.489/1999 privind sistemul public de asigurări sociale, prestațiile de asigurări sociale reprezintă drepturile în bani sau în natură ce se cuvin persoanelor asigurate, în condițiile legii, corelative contribuțiilor de asigurări sociale calculate și plătite.  Astfel, semnalăm că contribuțiile de asigurări sociale de stat calculate, declarate și plătite pentru perioadele care se propun în proiectul de lege de a fi rambursate, au participat și au servit drept bază de calcul la stabilirea prestațiilor de asigurări sociale (pensii, indemnizații, etc.) persoanelor asigurate care au beneficiat de acestea. În cazul dat, va fi necesară revizuirea și diminuarea acestor prestații de asigurări sociale stabilite, care va avea impact negativ asupra categoriilor de persoane menționate, precum și asupra drepturilor sociale garantate de stat.  În acest context, considerăm oportun ca propunerile menționate supra să intre în vigoare la data publicării în Monitorul Oficial al Republicii Moldova, fără a avea efect retroactiv. |
| Camera de Comerţ Americană din Moldova (AmCham) | Este iminentă completarea Codului fiscal cu norme exprese ce ar prevedea deductibilitatea cheltuielilor suportate de companie pentru asigurarea combaterii efectelor COVID sau asigurarea conformării regulilor de prevenire a răspândirii COVID, precum şi neconsiderarea în calitate de facilităţi acordate de patron a cheltuielilor date. în opinia noastră, cea mai bună opţiune ar fi următoarea:  "Articolul 20 din Codul fiscal, se completează cu un punct nou (z18) cu următorul conţinut:  "z18) cheltuielile suportate de angajator în folosul angajatului pentru asigurarea combaterii efectelor virusului SARS-CoV-2 sau asigurarea conformării regulilor de prevenire a răspândirii virusului SARS-CoV-2."  Articolul 24 din Codul fiscal, se completează cu un alineat nou (11) cu următorul conţinut:  "(11) Se permite deducerea cheltuielilor suportate de contribuabil pentru asigurarea combaterii efectelor virusului SARS-CoV-2 sau asigurarea conformării regulilor de prevenire a răspândirii virusului SARS-CoV-2."" | Se acceptă în redacția autorului.  „Articolul 20 din Codul fiscal se completează cu litera z18) cu următorul cuprins:  „z18) plățile efectuate de angajator pentru testarea salariaților în vederea depistării virusului SARS-CoV-2.”;  Articolul 24 din Codul fiscal se completează cu alineatul (25) cu următorul cuprins:  „Se permite deducerea cheltuielilor suportate de angajator pentru testarea salariaților în vederea depistării virusului SARS-CoV-2.””. |

**Viceprim-ministru,**

**Ministru al Finanțelor Serghei PUȘCUȚA**